Bariérové formy antikoncepcie: Kondómy pre mužov aj ženy
Mužské prezervatívy sú zrejme najbežnejšou a najpoužívanejšou formou antikoncepcie. Ich účinnosť je 99% a pri správnom použití chránia pred otehotnením a ako jediná antikoncepcia aj pred prenosom pohlavných chorôb. Ich výhodou je relatívne nízka cena (v porovnaní s inými formami antikoncepcie), dobrá dostupnosť a široký výber. Medzi nevýhody môže patriť napríklad materiál, z ktorého sa kondómy vyrábajú (najmä ak je jeden z partnerov alergický na latex) a ich použitie si vyžaduje určitú prax. Veľa ľudí bažiacich po sexuálnom splynutí ani netuší, že existujú aj ženské kondómy. Rovnako ako u tých mužských ide o bariérovú antikoncepciu. Ženský kondóm sa vyrába z polyuretanu, má tvar kalíšku a zavádza sa priamo do vagíny. Hoci je ich dostupnosť ťažšia a cena vyššia oproti klasickým prezervatívom, mnohé ženy ich používajú z jedného veľmi jednoduchého dôvodu – bezpečnosť a starostlivosť o svoje telo majú vo svojich rukách. Veľmi dôležitá pri používaní týchto kondómov je dostatočná lubrikácia, počítať preto treba aj s ďalšími nákladmi na nákup lubrikačných gélov.
Klobúčik či pesar
Ďalšie formy bariérovej antikoncepcia určená pre ženy. Pesar je klobúčik vyrobený z latexu prípadne silikónu a zavádza sa priamo do pošvy. Pôsobí tak ako určitá bariéra pre prichádzajúce spermie a bráni ich ceste za vajíčkom. Pesar je naplnený spermicídnou látkou, ktorá spermie ničí. Zavedenie pesaru je potrebné pred pohlavným stykom (maximálne 6 hodín pred) a v pošve môže ostať až 12 hodín. Výhodou oproti ženskému kondómu je jeho opätovné použitie – kondóm po použití vyhodíme, pesar umyjete, ošetríte zásypom a je pripravený na ďalšie použitie. Jeho trvanlivosť je približne 1 rok. Klobúčik funguje na podobnom princípe ako pesar, je však menší a nasadzuje sa cez krčok maternice, kde je udržiavaný sacou silou a pri jeho použití je potrebné naniesť aj spermicídny prípravok.
Vnútromaternicové teliesko
Kedysi veľmi obľúbené, dnes skôr v ústraní. Toto teliesko si ženy nechávajú zaviesť do maternice prostredníctvom zákroku u svojho gynekológa. Ide o nehormonálnu antikoncepciu, ktorej účinok je dlhodobý. Teliesko totiž vyvoláva "chronický zápal" (ktorý bráni počatiu) a okrem toho má spermicidný efekt vďaka obsahu medi, zlata či striebra – použitie telieska preto nie je vhodné pre ženy, ktoré trpia alergiou na tieto kovy. Z pomedzi všetkých dostupných foriem antikoncepcie je vnútromaternicové teliesko označované za najrizikovejšie čo sa týka ženského zdravia.